Eysturkommuna, Fuglafjarðar kommuna, Sjóvar kommuna, Nes kommuna og Runavíkar kommuna hava í samtaki og í samráð við Mentamálaráðið og Sernám sett á stovn Sernámstænastuna í Eysturoy. Endamálið er at kunna veita eina munabetri sernámsfrøðiliga tænastu í økinum. Sernámstænastan í Eysturoy er partur av tænastuni hjá Sernámsdepilinum og tekur lut í menningini av sernámsfrøðiliga virkseminum sum heild. Í samstarvi við Sernámsdepilin virkar hon so sjálvstøðugt sum til ber. Høvuðstættirnir í arbeiðinum hjá Sernámstænastuni eru hesir: At ráðgeva og vegleiða foreldrum at børnum (0-18 ár) við serligum tørvi. At ráðgeva og vegleiða skúlum, stovnum og myndugleikum, ið varða av børnum við serligum tørvi. At ráðgeva lærarum at gera læriætlan fyri hvønn einstakan næming við serligum tørvi. At samstarva við onnur, ið varða av næminginum, soleiðis at øll stuðulstiltøk renna saman í heildarætlan fyri næmingin. Í samráð við Sernámsdepilin og skúlaleiðarar í økinum at umsita tímajáttan vegna serligan tørv. At ráðgeva skúlum við skipan av miðfirraðu serundirvísingini og við at gagnýta miðfirraðu serundirvísingartímarnar. At hava skipað samstarv við sosialu-, kommunalu- og heilsumyndugleikarnar í økinum. Sernámstænastan heldur til í“ Lítla skúla” á Glyvrum.